b'\n_START_ARTICLE_\nKubbestol\n_START_PARAGRAPH_\nKubbestol er en stol som er hugget ut av en trekubbe. For \xc3\xa5 redusere spenninger i materialet og hindre sprekkdannelser er kubben gjerne hulet ut i midten f\xc3\xb8r materialet t\xc3\xb8rkes. I Norge har kubbestoler v\xc3\xa6rt i bruk i middelalderen, og p\xc3\xa5 1700- og 1800-tallet var kubbestoler mest brukt i bondemilj\xc3\xb8ene p\xc3\xa5 \xc3\x98stlandet og S\xc3\xb8rlandet.\n_START_SECTION_\nForbilder fra middelhavslandene\n_START_PARAGRAPH_\nSom s\xc3\xa5 mange andre norske m\xc3\xb8beltyper m\xc3\xa5 vi regne med at ogs\xc3\xa5 kubbestolen har r\xc3\xb8tter langt utenfor landets grenser. Den ser ut til \xc3\xa5 kunne v\xc3\xa6re p\xc3\xa5virket av stoler laget av siv, men fra Italia kjenner vi stoler med samme form, hugget i stein eller laget i bronseblikk eller leire. Slike stoler er kjent fra tiden omkring 900 til 700 \xc3\xa5r f\xc3\xb8r Kristi f\xc3\xb8dsel. En av de mest kjente er Barberinistolen, en bronsetrone fra Palestina. Av denne stolen er det bare bronseblikket som er bevart. Men det er godt mulig at dette bronseblikket opprinnelig har st\xc3\xa5tt som beslag p\xc3\xa5 en kubbestol av tre, og formen er sv\xc3\xa6rt lik de norske kubbestolene.\n_START_SECTION_\nKubbestoler i Norden\n_START_PARAGRAPH_\nFra Danmark kjenner vi en stoltype laget av halm med en form som ligner kubbestoler, og i Sverige er det ogs\xc3\xa5 bevart en del kubbestoler som er laggetMen i Norge ser det ut til at denne stoltypen bare har v\xc3\xa6rt laget av trekubber._NEWLINE_I Norge har kubbestolen hatt st\xc3\xb8rst utbredelse i skogsbygdene p\xc3\xa5 \xc3\x98stlandet og S\xc3\xb8rlandet. Norsk Folkemuseum har mange kubbestoler i sine samlinger. De fleste av disse kommer fra Buskerud og Telemark, men museet har ogs\xc3\xa5 kubbestoler fra Oppland, Vestfold, og de to Agderfylkene.\n_START_SECTION_\nMaterialer\n_START_PARAGRAPH_\nDe fleste gamle, norsk kubbestoler var laget av bj\xc3\xb8rk.  Men det er ogs\xc3\xa5 bevart kubbestoler av furu, lind, rogn og osp. Stolene ble grovt tilhugget mens materialet var r\xc3\xa5tt. Kubben ble hulet ut i midten for \xc3\xa5 redusere spenningene i treet, og s\xc3\xa5 ble emnene t\xc3\xb8rket langsomt for \xc3\xa5 hindre at de skulle sprekke. Setene er oftest laget av furu, men de kan ogs\xc3\xa5 v\xc3\xa6re laget av samme treslag som selve kubben. St\xc3\xb8rrelsen p\xc3\xa5 kubbestoler kan variere sterkt. Noen av de st\xc3\xb8rste kan gi plass for to personer mens de minste er laget for barn. Det finnes noen enkle kubbestoler som er laget av massive kubber (uten uthuling i midten). Men de er sm\xc3\xa5, og det er ikke bevart mange slike.\n_START_SECTION_\nTil hjelp mot tannpine\n_START_PARAGRAPH_\nI mange kubbestoler fra Telemark finner vi en rad med innsl\xc3\xa5tte tenner rundt setet. For \xc3\xa5 bli kvitt \xe2\x80\x93 eller for \xc3\xa5 forebygge tannpine kunne folk sl\xc3\xa5 melketenner eller syke tenner inn i stolen. De trodde da at tannpinen ville sette seg fast i stolen istedenfor \xc3\xa5 g\xc3\xa5 over i de andre tennene. Denne skikken fikk Artur Hazelius ogs\xc3\xa5 h\xc3\xb8re om p\xc3\xa5 sin samlerferd i Telemark i 1875. Han kj\xc3\xb8pte da en kubbestol med innsl\xc3\xa5tte tenner p\xc3\xa5 en g\xc3\xa5rd i Gransherad. Selgeren opplyste da at den siste av tennene var innsl\xc3\xa5tt ca 20 \xc3\xa5r tidligere, og at b\xc3\xa5de hans mor og hans far hadde v\xc3\xa6rt n\xc3\xb8ye p\xc3\xa5 at denne skikken ble fulgt.\n_START_SECTION_\nKubbestoler og styrkel\xc3\xb8ft\n_START_PARAGRAPH_\nNoen store og tunge kubbestoler kunne brukes av folk som ville vise at de kunne utf\xc3\xb8re et skikkelig karsl\xc3\xb8ft, og om en kubbestol fra Gulsvik i Hallingdal, fortalte selgeren i 1890 at stolen hadde bitemerkeretter at hans bestefar flere ganger hadde vist at han kunne l\xc3\xb8fte den med tennene.'